Стоян Михайловски
Змия и пиявица

chitanka.info

— Защо ме ненавиждат тъй човеците, кажи ми,

        пиявице, другарко?…

Защо са толкоз те добри към тебе, обади ми?

        Не хапем ли еднакво

        и ти, и аз?

        И моята храна,

и твоята — не е ли все една?

        Не сме ли две сестри?

Тъй се оплаквала омразната ехидна[1],

        кръвницата безстидна…[2]

А добротворната онази животинка,

        пиявицата церовита,

        тоз отговор дала:

— И ази хапя като теб, туй истина е цяла!

        Но мойто хапане, другарко, изцерява,

        а твойто усмъртява!

[1] Ехѝдна — отровна змия — пепелянка или усойница. ↑

[2] Безстѝден — безсрамен. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.